नई दिल्ली: 11 अप्रैल की तारीख चीन और भारत के सम्बंध में एक ऐसी घटना के लिए जानी जाती है, जो अगर कामयाब हो जाती तो शायद भारत और चीन के बीच पंचशील समझौता हो ही नहीं पाता और युद्ध या तो सात साल पहले ही हो जाता या फिर कभी नहीं होता. 1955 में 11 अप्रैल के दिन एयर इंडिया की एक फ्लाइट में टाइम बम लगा दिया गया और उस बम के निशाने पर थे चीन के पहले प्रीमियर (प्रधानमंत्री) चाऊ एन लाई. ये बम फटा भी, पायलट ने फौरन प्लेन पानी में लैंड करने की कोशिश भी की, लेकिन विमान तीन टुकड़ों में बंट गया. कुल 16 लोग मारे गए और बचने वालों में एयर इंडिया के एक स्टाफ समेत तीन लोग शामिल थे. मरने वालों में कई देशों के लोग थे चीन, जापान, अमेरिका, वियतनाम और भारत.